For 16. gang i klubbens historie er Bakken Bears det bedste hold i Danmark. En fantastisk sæson blev afsluttet på fornem vis i en medrivende finale mandag.

Annonce

BASKETBALL: Gad vide hvad de tænker, sådan en dag som i dag, dem fra 1958. Mandag vandt Bakken Bears det danske mesterskab. Det blev fejret med champagne og høj musik og ribbenstegssandwich til sponsorerne. Øl ad libitum, en fyldt Vejlby-Risskov Hal, autografjagende børn, store pokaler og fortrykte sejrstrøjer. Liv og glade dage, sådan kort sagt. For 60 år siden vandt Bakken Bears det første danske mesterskab. Dengang hed klubben ABF. De fik jo nok en øl til at fejre sejren over SISU. Men ellers er der nok ikke så mange lighedspunkter. Og heldigvis for det. Det betyder, at dansk basketball har rykket sig. Ligesom samfundet i øvrigt. Nu er det 16. gang, at Bakken Bears løfter DM-pokalen. Anden gang på to år. Sjette gang på otte år. De er blevet vant til det. Og alligevel har der aldrig været en gang som denne.

DM-finale



Bakken Bears - Horsens IC 83-76



Periodecifre: (26-21), (17-20), (16-25), (24-10)



Bears: Jaye Crockett 20, Michel Diouf 14, Darko Jukic 14, Tony Bishop 13, DeVaughn Akoon-Purcell 11, Doug Wiggins 6, Thomas Lærke 4, Adama Darboe 1



Horsens: Lawrence Alexander 34, Kevin Larsen 11, Derrick Wilson 8, Shannon Hale 8



Rebounds: Bears 45, Horsens 34



Tilskuere: 2.200 i Vejlby-Risskov Hallen



Dermed er Bakken Bears dansk mester for sæsonen 2017-18



Jaye Crockett blev vandt til MVP



Bakken Bears er dansk mester for 16. gang. Foto: Kim Haugaard

Annonce

Crockett MVP

Lad os begynde med slutningen. Den fjerde kamp i DM-finalen mod Horsens IC. Det blev den tætteste hidtil. Heldigvis. Det skabte et dejligt drama, der varmede op under den stopfyldte hal. Gæsterne førte med ti point i anden halvleg. Det var egentligt lidt typisk for Bakken Bears' sæson. Der skal helst være noget på spil. Sådan for alvor. Og nu havde de tre kampe at give af. Og det kostede måske to procent på det mentale. Men det er også typisk for holdet, at de kom igen. De sagde nej, fandme nej. Der er dækket op til fest. Lad os holde den. Crockett, Jukic, Akoon-Purcell, Wiggins, Darboe, Bishop, Lærke, Diouf, Sahlertz, Christoffersen, Iversen, Berg. De tog alle fat. Spillede et brav af en fjerde periode, vandt 24-10. Og dermed kampen 83-76. Slut. Mestre. Og tillykke til Jaye Crockett med en fortjent MVP-titel.

Bakken Bears er dansk mester for 16. gang. Foto: Kim Haugaard

Annonce

Lynet kan jo slå ned to gange

Mesterskabet var kronen på værket. En sæson, der bliver svær at slå for de Bakken Bears-hold 60 år frem i tiden, der kommer til at gøre forsøget. For et par uger siden var de bagud 0-2 i DM-semifinalen. Men de vandt tre i træk. Vandt DM. Ligesom de snuppede pokalfinalen i januar. Og så nåede de semifinalen i FIBA Europe Cup. Et dansk hold er aldrig nået så langt før. Ikke engang tæt på, faktisk. - Det var har været lidt vanskeligt de seneste dage til træning. Det her med, at alle forventer, at vi har vundet på forhånd. Den er svær at komme sig over. Men drengene viste rigtig god stil og kom tilbage, sagde Bakkens anfører Nicolai Iversen. Mesterskaber er altid sjove, men hvor meget betyder det at afslutte denne sæson med titlen også? - Det betyder meget. Det havde været en bitter pille at sluge, hvis vi ikke var gået hele vejen. Og vi havde holdet til det. Dette er det bedste Bears-hold nogensinde. Resultatmæssigt og det er også nogle unikke personer, der er på det her hold. Det bliver svært at genskabe. Vi kan selvfølgelig være heldige igen, men jeg har i hvert fald aldrig været en del af et hold som dette. Men måske slår lynet ned to gange. Guldglitteren hænger stadig fast i de øverste lamper i Vejlby-Risskov Hallen. Mesterskabet blev fejret med stil. Og nu er der et lille halvt år, før de skal forsøge at nå den nye barre, der er sat.

Bakken Bears er dansk mester for 16. gang. Foto: Kim Haugaard